《送汪容甫之淮阴三首 其一》
清代·刘玉麟

烟开江上山，日照湖边树。梫本发华滋，蕉花泫凉露。

秋籁空外鸣，幽香暗中度。激扬引青讴，荡涤驱俗虑。

良辰畴勿怀，游子不得顾。季鹰念将归，伯鸾忽又去。

草草储㝛粮，悤悤治装具。今日广陵涛，明日盂城路。

作者简介：（1738—1797）清江苏宝应人，字又徐。乾隆四十二年贡生，官郁林州判。镇压贵州兴义苗民起义，任襄理军储之责，中炮卒。有《粤西金石录》、《甓斋遗稿》。